**Craig Shakespeare** (s. 26. lokakuuta 1963) on englantilainen jalkapallovalmentaja ja entinen keskikenttäpelaaja.

Ura pelaajana
-------------

Shakespeare pelasi urallaan keskikentän hyökkäävissä rooleissa ja yleisimmin vasemmalla laidalla. Hän aloitti uransa vuonna 1979 Walsallissa ja siirtyi ammattilaispelaajaksi kaksi vuotta myöhemmin. Walsall-paidassa Shakespeare pelasi kahdeksan hienoa kautta ja lähes 300 ottelua. Hän oli omalla roolillaan auttamassa Walsallin nousua Englannin 2. divisioonaan. Hän jätti Walsallin vuonna 1989 ja siirtyi Sheffield Wednesdayn paitaan. Peliaika uudessa seurassa jäi kuitenkin vähäiseksi, ja Shakespeare siirtyikin jo seuraavana vuonna West Bromwichiin. Hän pelasi urallaan vielä Grimsby Townissa, Scunthorpe Unitedissa, Telford Unitedissa ja Hednesford Townissa, kunnes lopetti uransa vuonna 2000.

Ura valmentajana
----------------

Pelaajauransa jälkeen Shakespeare työskenteli West Bromwichin organisaatiossa seuran yhteiskuntasuhteiden parissa ja myöhemmin akatemiavalmentajana. Syyskuussa 2006 hän toimi lyhyesti West Bromwichin väliaikaisena päävalmentajana, kunnes jatkoi uraansa Tony Mowbrayn apulaisvalmentajana. Kesäkuussa 2008 Shakespeare jätti West Bromin ja siirtyi Nigel Pearsonin apulaisvalmentajaksi Leicester Cityyn. Kaksikko valmensi yhdessä Leicesteriä ja myöhemmin Hull Cityä. Marraskuussa 2011 he palasivat jälleen Leicesteriin.

Pearson ja Shakespeare nostivat Leicesterin Englannin Valioliigaan kymmenen vuoden tauon jälkeen, kun seura voitti Englannin Mestaruussarjan kaudella 2013/14. Pearsonin saatua potkut seurasta kesällä 2015 Shakespeare jatkoi Claudio Ranierin valmennustiimissä apuvalmentajana. Ranieri ja Shakespeare luotsasivat Leicesterin kaudella 2015/!6 sensaatiomaisesti Valioliigan mestaruuteen.

Kesällä 2016 Shakespearesta tuli Englannin jalkapallomaajoukkueen apuvalmentaja, mutta Sam Allardycen pikaisten potkujen myötä myös Shakespeare jätti tehtävänsä.

Ranierin saatua potkut putoamiskamppailuun vajonneesta Leicesteristä helmikuussa 2017 Shakespearesta tuli seuran väliaikainen päävalmentaja. Debyyttiottelussaan Shakespeare johdatti Leicesterin 3–1 voittoon Liverpoolista. Toisessa ottelussaan hän luotsasi Leicesterin voittoon Hull Citystä. Tulosten myötä seurajohto teki 12. maaliskuuta 2017 kauden loppuun ulottuvan sopimuksen Shakespearen kanssa. Shakespearesta tuli vasta historian kolmas englantilaisvalmentaja, joka luotsasi joukkuettaan Mestarien liigan pudotuspeleissä. Leicester pudotti hänen johdollaan Sevillan jatkosta yhteismaalein 3–2 ja eteni puolivälieriin 14. maaliskuuta, eli vain kaksi päivää uuden sopimuksen allekirjoittamisen jälkeen. Shakespearen johdolla Leicester voitti seitsemän kaudn 13 viimeisestä Valioliiga-ottelusta ja nousi putoamistaistelusta lopulta sijalle 12. Mestarien liigassa Shakespeare johdatti Leicesterin 2–0 kotivoittoon Sevillasta neljännesvälierissä ja joukkue eteni ainoana englantilaisseurana puolivälieriin. Tie katkesi niukasti yhteismaalein 2–1 puolivälierissä Atlético Madridia vastaan. Kauden jälkeen Leicester teki Shakespearen kanssa kolmivuotisen jatkosopimuksen.

Shakeaspeare sai potkut 17. lokakuuta 2017 Leicesterin pudottua putoamiskarsintaviivan alapuolelle.

Joulukuussa 2017 Shakespearen ura jatkui Evertonissa, jossa hän toimi Sam Allardycen apuvalmentajana kauden 2017/18 loppuun saakka.

Joulukuussa 2019 Shakespearesta tuli Watfordin apuvalmentaja. Seura erotti päävalmentajana toimineen Nigel Pearsonin valmennustiimeineen kaksi kierrosta ennen Valioliiga-kauden päätöstä heinäkuussa 2020.

Elokuussa 2020 Shakespeare liittyi Dean Smithin apuvalmentajaksi Aston Villan organisaatioon. Shakespeare jätti seuran marraskuussa 2021 Smithin saatua potkut päävalmentajan tehtävästä. Viikko Villasta lähtönsä jälkeen Shakespeare liittyi jälleen Smithin valmennustiimiin, kun tästä tuli Norwich Cityn päävalmentaja. He saivat potkut seurasta joulukuussa 2022.

Meriitit
--------

### Apuvalmentajana

* Englannin Valioliiga: 2016
* Englannin Mestaruussarja: 2014

Lähteet
-------

1. ↑  Craig Shakespeare Transfermarkt. Viitattu 18.3.2017. (englanniksi)
2. ↑  Leicester City win Premier League title after Tottenham draw at Chelsea BBC. Viitattu 18.3.2017. (englanniksi)
3. ↑  Leicester City's Shakespeare out of England set-up[vanhentunut linkki]Leictester Mercury. Viitattu 18.3.2017. (englanniksi)
4. ↑  Leicester City - Liverpool 3-1 BBC. Viitattu 18.3.2017. (englanniksi)
5. ↑  Leicester appoint Shakespeare until end of season Premier League. Viitattu 18.3.2017. (englanniksi)
6. ↑  With Shakespeare at reins, Leicester writes stunning Champions League chapter Sports Illustrated. Viitattu 29.3.2017. (englanniksi)
7. ↑  Leicester City give Atletico Madrid a roasting but have to settle for an honourable defeat on aggregate The Telegraph. Viitattu 14.6.2017. (englanniksi)
8. ↑  Craig Shakespeare: Leicester City caretaker named permanent manager BBC Sport. Viitattu 14.6.2017. (englanniksi)
9. ↑  Craig Shakespeare: Leicester City sack manager four months after appointment *BBC Sport*.  17.10.2017. Viitattu 17.10.2017. (englanniksi)
10. ↑  Lee And Shakespeare Join Coaching Staff *Everton*.  1.12.2017.  Arkistoitu 1.12.2017. Viitattu 21.12.2020. (englanniksi)
11. ↑  Confirmed - Everton sack Sam Allardyce *Liverpool Echo*.  16.5.2018. Viitattu 21.12.2020. (englanniksi)
12. ↑  Former Leicester City duo take charge of Premier League rivals Watford *Leicester Mercury*.  6.12.2019. Viitattu 21.12.2020. (englanniksi)
13. ↑  Nigel Pearson sacked by Watford with two games of season remaining *The Guardian*.  19.7.2020. Viitattu 21.12.2020. (englanniksi)
14. ↑  Craig Shakespeare joins Aston Villa as assistant head coach *Express & Star*.  7.8.2020. Viitattu 21.12.2020. (englanniksi)
15. ↑  Villa confirm Shakespeare departure *Aston Villa*.  8.11.2021. Viitattu 30.1.2023. (englanniksi)
16. ↑  Norwich City: Dean Smith named new Canaries head coach *BBC Football*.  15.11.2021. Viitattu 30.1.2023. (englanniksi)
17. ↑  Norwich City manager Dean Smith sacked after Boxing Day defeatt *Economic Times*.  27.12.2022. Viitattu 30.1.2023. (englanniksi)


|  |  |  |
| --- | --- | --- |
| Edeltäjä:**Claudio Ranieri** | **Leicester Cityn päävalmentaja**2–10/2017 | Seuraaja:**Claude Puel** |